**IEKŠĒJIE NOTEIKUMI**

Priekulē

2025.gada 20.februārī Nr.1-21/2025/1

**IEKŠĒJĀS KĀRTĪBAS NOTEIKUMI**

*Izdoti saskaņā ar Vispārējās izglītības likuma*

*10.panta trešās daļas 2.punktu*

*Izdoti saskaņā ar Valsts pārvaldes iekārtas*

*likuma 72.panta pirmās 1.punktu*

*Izdoti saskaņā ar 22.08.2023.MK Nr.474*

*"Kārtība, kādā nodrošināma Izglītojamo profilaktiskā*

*veselības aprūpe, pirmā palīdzība un drošība*

*izglītības iestādēs un to organizētajos pasākumos"*

*Izdoti saskaņā ar 21.11.2018.MK Nr.716 "Noteikumi par*

*Valsts pirmsskolas izglītības vadlīnijām un pirmsskolas izglītības*

*programmu paraugiem"*

**I. Vispārīgie jautājumi**

1. **Priekules pirmsskolas izglītības iestāde „Dzirnaviņas**” (turpmāk - Iestāde) iekšējās kārtības noteikumi ir izdoti, izstrādāti saskaņā ar Izglītības likuma 54.panta otro punktu, Vispārējās izglītības likumu, Bērnu tiesību aizsardzības likumu, MK 17.09.2013. noteikumiem Nr.890 "Higiēnas prasības bērnu uzraudzības pakalpojuma sniedzējiem un izglītības iestādēm", MK 01.02.2011. noteikumiem Nr.89 "Kārtība, kādā izglītības iestāde informē izglītojamo vecākus, pašvaldības vai valsts iestādes, ja

izglītojamais bez attaisnojoša iemesla neapmeklē izglītības iestādi", MK 23.03.2010. noteikumiem Nr.277„Kārtība, kādā nodrošināma izglītojamo profilaktiskā veselības aprūpe un pirmās palīdzības pieejamība izglītības iestādēs”, un Priekules PII "Dzirnaviņas" nolikumu (turpmāk-noteikumi).

1. Noteikumi nosaka:
   1. izglītojamo (turpmāk-bērni), viņu vecāku vai bērna likumisko pārstāvju (turpmāk-vecāki) un citu personu rīcību iestādē un tās organizētajos pasākumos;
   2. bērnu tiesības un pienākumus;
   3. iestādes un vecāku līdzdarbības formas;
   4. izglītības procesa organizāciju;
   5. atbildību par noteikumu neievērošanu;
   6. kārtību, kādā iestādē uzturas nepiederošas personas.

**II. Bērnu tiesības, uzvedības noteikumi un vecāku līdzdarbība**

1. ***Bērniem ir šādas tiesības:***
   1. apmeklēt izglītības iestādi un apgūt vispārizglītojošo pirmsskolas izglītības programmu saskaņā ar iestādes nolikumu;
   2. uzturēties  dzīvībai un veselībai drošos apstākļos iestādē un tās organizētajos pasākumos, būt aizsargātiem no fiziskās, emocionālās  un psihiskās vardarbības un ekspluatācijas, no nodarbināšanas bīstamos vai bērna dzīvībai kaitīgos apstākļos;
   3. saņemt neatliekamo medicīnisko palīdzību;
   4. mācību un audzināšanas procesā brīvi izteikt un aizstāvēt savas domas un uzskatus, paust attieksmi, attīstīt spējas un intereses, ņemot vērā bērna individualitāti;
   5. pārstāvēt iestādi dažāda mēroga pasākumos, konkursos un skatēs;
   6. saņemt personiskās mantas aizsardzību iestādē;
   7. citu atbalstu, kas noteikts tiesības normās.
2. ***Bērniem ir šādi pienākumi:***
   1. mācīties atbilstoši savai fiziskajai un garīgajai attīstībai, sagatavojoties pamatizglītības uzsākšanai;
   2. ievērot šos noteikumus;
   3. ievērot drošības noteikumus un instrukcijas;
   4. neiziet no grupas telpām bez pieaugušo pavadības;
   5. neienest iestādē viegli uzliesmojošas vielas, asus priekšmetus, pārtikas produktus;
   6. ar cieņu izturēties pret saviem vienaudžiem, iestādes darbiniekiem un citiem pieaugušajiem;
   7. ievērot sabiedrībā pieņemtos uzvedības noteikumus gan izglītības iestādē, gan tās teritorijā, gan ārpus tās;
   8. saudzīgi izturēties pret izglītības iestādes īpašumu un apkārtējo vidi;
   9. izpildīt pedagogu un atbalsta darbinieku prasības;
   10. neveikt jebkādas darbības, kas var kaitēt pašam bērnam vai citiem bērniem, iestādes darbiniekiem, apmeklētājiem, iestādes mantiskajām vērtībām un visādi citādi, kas neatbilst Izglītības likumā un citās tiesību normās noteiktajiem uzvedības priekšrakstiem;
   11. emocionālās un fiziskās vardarbības vai citu draudu savai drošībai gadījumos nepiekrist draudu izraisītāja rīcībai, nekavējoties saukt palīgā pieaugušos: izglītības iestādes pedagogus vai jebkuru izglītības iestādes darbinieku, laicīgi lūgt palīdzību vecākiem.
3. ***Vecāku līdzdarbība izglītības procesā tiek īstenota, iestādei veicot šādas darbības:***
   1. iepazīstinot vecākus ar informāciju, kas izvietota grupas vecāku informācijas stendā;
   2. informējot bērnu vecākus par nepieciešamajiem mācību līdzekļiem normatīvajos aktos noteiktajā apjomā;
   3. informējot bērna vecākus par bērnam nepieciešamo laika apstākļiem atbilstošu apģērbu un apaviem, kas nepieciešami izglītības procesam;
   4. iepazīstinot ar informāciju bērna vecākus, ka iestādē un tās teritorijā fotografētais, filmētais materiāls vai kā citādi ievāktā informācija ir aizsargājami personas dati un to apstrādē ievēro normatīvo aktu prasību par fizisko personu datu aizsardzību;
   5. lūgt vecākiem skaidrot bērniem, ka pret iestādes darbiniekiem izturas ar cieņu un toleranci, sekmējot to, lai bērnam veidotos pozitīva un pieklājīga attieksme pret apkārtējiem - bērniem un pieaugušajiem. Tādējādi aizliedzot iestādē un tās teritorijā lietot necenzētus vārdus un izteicienus, pielietot vardarbību (fiziski, emocionāli un psiholoģiski ietekmēt, pazemot bērnus  un iestādes darbiniekus), huligāniski uzvesties;
   6. informējot bērna vecākus, ka pret iestādes mantu un teritoriju ir nepieciešams izturēties saudzīgi, mācot to arī bērnam;
   7. paskaidrojot, ka aizliegts iestādē un tās teritorijā ienest, lietot, iegādāties un realizēt alkoholiskos dzērienus, narkotiskās, toksiskās un psihotropās vielas, tabakas izstrādājumus, pirotehniku, gāzes baloniņus, gāzes pistoles, šaujamieročus un aukstos ieročus;
   8. aizliedzot pieļaut mājdzīvnieku (piemēram, suņu) atrašanos iestādes teritorijā;
   9. brīdinot, ka maksājumus par bērna ēdināšanu ir nepieciešams veikt savlaicīgi (ja tādi paredzēti);
   10. veicinot bērnu vecāku piedalīšanos iestādes organizētajos pasākumos;
   11. piedāvājot vecākiem iesaistīties, sniedzot palīdzību iestādes un teritorijas labiekārtošanā, sava bērna grupas telpas remontā un uzturēšanā kārtībā;
   12. informējot bērna vecākus par dalību bērna grupas vecāku sapulcēs;
   13. veicinot bērna vecākus izteikt un aizstāvēt savas domas un uzskatus, paust attieksmi par iestādes darba organizāciju, izglītības procesu un izteikt priekšlikumus iestādes darba pilnveidošanai.
4. ***Vecāki apņemas:***
   1. Sadarboties ar Iestādi bērna personības attīstībā un izglītošanā, turpināt Iestādē uzsākto bērna attīstības sekmēšanas darbu;
   2. Sadarboties ar iestādi bērna aprūpes jautājumu risināšanā;
   3. Ņemt vērā Iestādes vadītājas un pedagogu rekomendācijas, kas pamatotas ar atbilstošu speciālistu ieteikumiem, un nepieciešamības gadījumā konsultēties pie Iestādes ieteiktajiem speciālistiem bērna veselības un attīstības nodrošināšanai;
   4. Iesniegt Iestādē izziņu no bērna ārstējošā ārsta par bērna veselības stāvokli, ja bērns Iestādi nav apmeklējis slimības dēļ ilgāk par trīs dienām vai iepriekšējā dienā Iestādes medicīnas māsa ieteikusi bērnam apmeklēt ģimenes ārstu, ja bērnam konstatētas šādas infekciju slimības pazīmes- caureja, vemšana, ādas, gļotādas vai acu ābolu dzelte, paaugstināta ķermeņa temperatūra (virs 37,5 grādiem), infekciozas izcelsmes izsitumi (izsitumi kopā ar paaugstinātu ķermeņa temperatūru un izmaiņām bērna uzvedībā- miegainība, atteikšanās ēst, dzert, raudulība, paātrināta elpošana).
   5. paziņot Iestādei par bērna slimību līdz attiecīgās dienas plkst. 08:30, bet par citiem Iestādes neapmeklēšanas attaisnojošiem iemesliem līdz iepriekšējās dienas plkst. 15.00;
   6. Neuzticēt bērnu no iestādes izņemt personām, kas jaunākas par 13 gadiem;
   7. Rakstiski informēt Iestādi par personām, kuras ir tiesīgas bērnu no Iestādes izņemt;
   8. Neierasties iestādē alkohola vai citu apreibinošu vielu ietekmē, kā arī neienest un nelietot Iestādē un tās teritorijā alkoholiskos dzērienus, narkotiskas vielas, tabakas izstrādājumus, pārtikas produktus vai medikamentus;
   9. Nelietot Iestādē un tās teritorijā necenzētus vārdus un nepielietot vardarbību;
   10. Saudzīgi izturēties pret Iestādes mantu un atlīdzināt Iestādei zaudējumus, kas radušies savas neatļautas rīcības rezultātā;
   11. Sniegt precīzu informāciju par savu dzīvesvietu un saziņas līdzekļiem, izmaiņu gadījumā ziņojot bērna grupas skolotājai;
   12. Regulāri iepazīties ar informāciju, kas izvietota grupas vecāku informācijas stendā un grupas skolotāju noteiktā saziņas veidā (telefoniski, ar īsziņu, e-pastā, Whatsapp grupā, E-klasē vai citādi);
   13. Piedalīties grupas vecāku sapulcēs un Iestādes organizētajos pasākumos;
   14. Nodrošināt bērnu ar individuālajiem mācību līdzekļiem, kurus apstiprina Iestādes padome un aktualizē grupu vecāku sanāksmēs;
   15. Vasaras periodā, ja bērns uz Iestādes darbības pārtraukumu (līdz vienam mēnesim) apmeklē citu novada pašvaldības izglītības iestādi, apmaksāt ēdināšanas pakalpojuma maksu saskaņā ar rēķinu.

**III. Izglītības procesa organizācija**

1. Iestādes darba laiks ir no plkst. 7:30 līdz plkst. 17:30.
2. Vecāki brīdina iestādes darbiniekus par negaidītiem apstākļiem vai aizkavēšanos darba dienas sākumā vai beigās, zvanot pa tālruni grupas skolotājai.
3. Iestādes ieejas durvju atvēršanai vecāki var izmantot zvanu pogu, kura atrodas pie iestādes ieejas. Ienākot iestādē un izejot no iestādes, vecāki cieši aizver durvis. Vecāki, ieejot vai izejot no iestādes teritorijas, aizver vārtus.
4. Nodarbības (turpmāk – aktivitātes) grupās sākas plkst. 09:00. Lai nodrošinātu bērnu ēdināšanu un dalību aktivitātēs, bērni uz grupu tiek atvesti līdz plkst. 08:30.
5. Bērni, kuri apmeklē obligāto piecgadīgo un sešgadīgo bērnu apmācību, iestādē ierodas ne vēlāk kā plkst. 09:00.
6. Piecgadīgajiem un sešgadīgajiem bērniem aktivitāšu  apmeklējums ir obligāts.
7. Izglītības process iestādē notiek saskaņā ar gada tematisko plānu un aktivitāšu sarakstu, ne retāk kā vienu reizi gadā tiek organizēta atvērto durvju diena vecākiem;
8. Priekšpusdienas cēlienā grupās pedagogu vadībā tiek organizētas dažādas aktivitātes, pastaigas iestādes teritorijā un ārpus teritorijas atbilstoši izstrādātajiem maršrutiem, individuālais darbs ar bērniem.
9. Mācību gada laikā tematiskajās aktivitātēs bērniem tiek sniegta informācija par ugunsdrošību, ceļu satiksmes drošību, rīcību ekstremālās situācijās, drošību uz ledus, drošību uz ūdens, personas higiēnu un citiem drošības jautājumiem.
10. Vardarbības novēršanu izglītības iestādē detalizēti nosaka „Kārtība par vadītāja un pedagogu rīcību, ja tiek konstatēta fiziska vai emocionāla vardarbība pret izglītojamo”, kas ir šo noteikumu neatņemama sastāvdaļa un ar tiem iepazīstina atbilstoši šo noteikumu 4. nodaļā noteiktajai kārtībai.
11. Pedagogi bērnus iepazīstina ar drošības noteikumiem pirmās nodarbības laikā mācību gada septembra un janvāra mēnesī. Par noteikumu pārrunāšanas faktu pedagogs veic ierakstu attiecīgā dokumentā vai elektroniskā datu bāzē.
12. Pasākumi, kurus organizē citas iestādes (teātra izrādes, koncerti, fotografēšanās, pulciņu nodarbības u.c.), notiek ārpus aktivitāšu laika.
13. Pirms masu pasākumu apmeklējuma grupas pedagogs ar bērniem pārrunā kārtības noteikumus pasākumā. Par pārrunu faktu pedagogs veic ierakstu attiecīgā dokumentā vai elektroniskā datu bāzē.
14. Pirms došanās ekskursijās, pastaigās ārpus iestādes, grupas pedagogs instruē bērnus par kārtības noteikumiem pasākumā. Par noteikumu pārrunāšanas faktu grupas pedagogs veic ierakstu attiecīgā dokumentā vai elektroniskā datu bāzē. Dodoties pastaigā ārpus iestādes, iestāde nodrošina 2 pieaugušo klātbūtni uz katriem 20 bērniem.
15. Iestādes organizētajos pasākumos piedalās tikai iestādē uzņemtie bērni, iestādes darbinieki, vecāki un ģimenes locekļi un iestādes aicināti viesi.
16. Iestādes organizētajos pasākumos tiek veikta fotografēšana un filmēšana, un iegūtie materiāli var tikt publicēti tīmekļa vietnēs, drukātajos izdevumos, gada grāmatās, pašvaldību vai citos ar iestādi saistītos resursos. Vecākiem tiek dota izvēle piekrist vai nepiekrist sava bērna fotogrāfiju vai videoattēlu publicēšanai iepriekš minētajos resursos.
17. Vecāki tiek savlaicīgi informēti par organizētajiem pasākumiem. Pasākumi ar bērnu piedalīšanos tiek organizēti saskaņā ar drošības instrukcijām. Par bērnu drošību iestādes organizētajos pasākumos atbild pasākuma organizators.
18. Ekstremālās situācijās pedagogs vai atbalsta darbinieks sniedz pirmo medicīnisko palīdzību vai, ja nepieciešams, evakuē bērnus - aukle izsludina trauksmi un vēršas pie atbildīgā dežuranta pēc palīdzības. Pieaugušie rīkojas atbilstoši apstiprinātam plānam ārkārtas situācijā.
19. Iestādē ikdienas tiek veikta bērna apmeklējuma uzskaite, tāpēc līdz plkst. 08:30 vecāki paziņo e-klases žurnālā grupas skolotājam par to, ka bērns ir saslimis vai arī neapmeklēs iestādi citu attaisnojošu iemeslu dēļ.
20. Atvedot bērnu uz iestādi, vecāki ieved viņu grupas telpās un paziņo grupas pedagogam par bērna ierašanos.
21. Bērns iestādē ierodas ar labu veselību, sakopts, kārtīgs, ar viņam nepieciešamo papildus apģērbu un higiēnas piederumiem. Virsdrēbes atstāj garderobē un nomaina ielas apavus.
22. Grupas pedagogam vecāki norāda personas, kurām ir tiesības sagaidīt bērnu no iestādes, par ko pedagogs veic ierakstu attiecīgā dokumentā vai elektroniskā datu bāzē. Vecāki savlaicīgi paziņo grupas pedagogam, ja bērnu no iestādes sagaidīs cita persona.
23. Grupas pedagogam ir tiesības vakarā nepavadīt bērnu personām, par kurām nav brīdinājuši vecāki, kā arī jebkurai personai, kura pēc bērna ieradusies reibuma stāvoklī vai citos gadījumos, ja ir pamatotas aizdomas, ka tas var kaitēt bērna interesēm.
24. Grupas telpās aizliegts ienest un lietot jebkura veida medikamentus. Ja bērnam iestādē nepieciešams sniegt medicīnisko palīdzību, grupas pedagogs vēršas pie iestādes medicīnas māsas pēc palīdzības. Bez ārsta norādījumiem medicīnas māsa nepielieto medikamentus, neskatoties uz vecāku lūgumu.
25. Gadījumos, kad bērnam ir nepieciešama medicīniskā palīdzība, iestāde ziņo bērna vecākiem un ātrajai medicīniskajai palīdzībai par medicīniskās palīdzības nepieciešamību.
26. Grupas informācijas stendā ir izvietota ēdienkarte konkrētajai nedēļai.
27. Iestāde veic bērna ēdināšanu atbilstoši Iestādes dienas režīmam trīs reizes dienā (brokastis, pusdienas un launags), ievērojot dienā ieteicamās enerģijas un uzturvielu devas, kas noteiktas normatīvajos aktos, vai diētu, ja to ordinējusi ārstniecības persona.
28. Sniedzot ēdināšanas pakalpojumus, Iestāde nodrošina sanitāro normu ievērošanu, izmantojamo pārtikas produktu un pagatavotā ēdiena kvalitāti un to realizācijas termiņus;
29. Maksājumi par bērna ēdināšanu veicami pēc rēķina saņemšanas ( līdz katra mēneša piektajam datumam) ar pārskaitījumu bankā/ pašvaldības kasē līdz katra mēneša 15. datumam.
30. Maksa par bērna ēdināšanu tiek aprēķināta atbilstoši pašvaldības noteiktajā kārtībā.
31. Vecāki tiek atbrīvoti no maksas par bērnu ēdināšanu pirmsskolas izglītības iestādē, ja bērns neapmeklē pirmsskolas izglītības iestādi šādos gadījumos:
    1. bērna slimības laikā, ko apliecina ārsta izziņa;
    2. vecāku ikgadējā atvaļinājuma laikā, iesniedzot iesniegumu iestādes vadībai.
32. Vecākiem tiek piešķirti atvieglojumi par bērna ēdināšanu atbilstoši pašvaldības noteiktajā kārtībā.
33. Rēķinu vecāki saņem savā e-pastā vai izglītības iestādē.
34. Iestāde informē vecākus par izmaiņām ēdināšanas pakalpojuma maksā.
35. Iestāde personas datus apstrādā atbilstoši normatīvo aktu prasībām fizisko personas datu aizsardzības jomā. Bērna un Vecāku personas datu pārzinis ir Dienvidkurzemes novada pašvaldība.
36. Iestāde personas datus apstrādā līdz brīdim, kamēr bērns pabeidz izglītības programmas apguvi Iestādē.
37. Vecākiem ir tiesības piekļūt saviem un bērna personas datiem, labot tos, ja tie ir neprecīzi, vai iebilst personas datu apstrādei. Ja vecāks uzskata, ka Iestāde pretlikumīgi apstrādā personas datus, tad vecākiem ir tiesības vērsties ar sūdzību datu valsts inspekcijā.

**IV. Atbildība par noteikumu neievērošanu**

1. Noteikumu ievērošana ir obligāta vecākiem un iestādes personālam.
2. Noteikumu neievērošanas gadījumā atbildīgā persona:
   1. var izteikt mutisku aizrādījumu;
   2. var veikt individuālas pārrunas ar vecākiem;
   3. var nosūtīt rakstisku brīdinājumu par bērna atskaitīšanu no iestādes, izņemot piecgadīgos un sešgadīgos bērnus, kuru apmācība ir obligāta;
3. Gadījumos, kad vecāki pārkāpuši noteikumus, grupas pedagogs vai cits iestādes darbinieks iesniedz rakstisku ziņojumu iestādes vadībai.
4. Jautājumu izskata individuālās pārrunās:
   1. grupas pedagogs ar vecākiem;
   2. iestādes vadība kopā ar grupas pedagogu un vecākiem;
   3. grupas vecāku sapulcē;
   4. iestādes padomes sēdē.
5. Gadījumos, kad ir aizdomas par pielietoto fizisko vai emocionālo vardarbību, administratīvi vai krimināli sodāmiem pārkāpumiem pret bērniem, iestāde sazinās ar vecākiem un nekavējoties ziņo tiesībsargājošām iestādēm. Bērna veselības aizsardzība un drošība ir primārais iestādes uzdevums, kas tiek nodrošināts nekavējoties.

**V. Kārtība, kādā vecāki un bērni tiek iepazīstināti ar iekšējās kārtības noteikumiem**

1. Pirms bērna uzņemšanas iestādē, iestādes vadība vai norīkots grupas pedagogs  iepazīstina vecākus ar noteikumiem, ko vecāki apliecina ar savu parakstu.
2. Grupas pedagogs katru gadu septembrī organizētajās grupas sapulcēs atkārtoti iepazīstina vecākus ar noteikumiem, ko vecāki apliecina ar savu parakstu.
3. Noteikumi tiek izvietoti un ar tiem var iepazīties informācijas stendā.
4. Informācijas stendā vecākiem ir izvietota informācija par iestādes vadības pieņemšanas laikiem.
5. Evakuācijas plāni ir izvietoti katrā iestādes stāvā. Informācijas stendā ir izvietota instrukcija par rīcību ugunsgrēka gadījumā.
6. Informācija par operatīvo dienestu izsaukšanas kārtību ir izvietota pie dežuranta iestādes vestibilā.
7. Bērnus ar šiem noteikumiem iepazīstina grupas pedagogs katru gadu septembrī un atkārtoti attiecīgajās mācību tēmās.

**VI. Kārtība, kādā iestādē uzturas nepiederošas personas**

1. Iestādei piederošas personas ir iestādes darbinieki, bērni un bērnu vecāki. Izglītības iestādē ir noteikta kārtība, kādā izglītības iestādē uzturas izglītojamo vecāki un citas personas, kas izvietota redzamā vietā, ienākot izglītības iestādē.
2. Iestādes darbību kontrolējošo institūciju amatpersonas ierodoties iestādē uzrāda dienesta apliecību un informē iestādes vadību par savas ierašanās mērķi.
3. Personas, kuras ierodas iestādē ar mērķi iesniegt iesniegumus, priekšlikumus vai sūdzības, vēršas pie iestādes vadības pieņemšanas laikā, vai arī iepriekš vienojas par citu tikšanās laiku.

**VII. Noslēguma jautājums**

1. Atzīt par spēku zaudējušus iestādes 2022.gada 11.janvāra iekšējos kārtības noteikumus Nr.1-21/2022/1 „Iekšējās kārtības noteikumi”.
2. Šie noteikumi stājas spēkā ar tā parakstīšanas brīdi.

Vadītāja                                     *(paraksts)* Zaiga Ūdriņa